Grønningen fyrstasjon ligger på en liten holme kalt Grønningen, ytterst ute og på østsiden av Kristiansandsfjorden. Fyret er et innseilingsfyr. Grønningen er del av den ytre sørlandsskjærgården med småkupert terreng og nakne koller og svaberg. Bygningene på fyrstasjonen ligger tett samlet på den indre del av den blankskurte holmen, inngjerdet av murer. Havna er grunn, og utsatt i dårlig vær.
Grønningen fyrstasjon ble opprettet i 1878. Fyrstasjonen består idag av fyrmesterbolig med fyrtårn fra 1878, naust antageligvis fra 1878, uthus, fyrbetjentbolig med maskinrom fra 1919 og naust antageligvis fra 1956. I havnen er det molo, kai med kran tilflyttet fra Odderøya fyrstasjon og båtopptrekk til naustene. Ytterste delen av moloen er forsvunnet i storm.
Fyrstasjonen har hele tiden vært i utvikling og gjennomgått endringer både teknisk og bygningsmessig. Etter utvidelsen i 1919 har imidlertid bygningsmassen vært den samme med unntak av naustet fra 1956. Fyrmesterboligen er delvis modernisert innvendig på 50/60-tallet.
Grønningen fyrstasjon er automatisert og avfolket. Tåkeanlegget på Grønningen er fortsatt i drift.
15 (Fredning av bygninger, anlegg m.v. fra nyere tid)